Hubertus Goltzius
Hubertus Goltzius (natus Venloni 30 octobris 1526-mortuus Brugis Flandrorum 24 Martii 1583) fuit scalptor et numismatista Belgicus. Instigante Marco Laurino, domino de Watervliet, viro divitissimo et bibliophilo, qui pecuniam ei subministrabat, magnam peregrinationem per totam Europam suscepit (1558-1560), ut praecipuos collectores numismatum antiquorum adiret atque nummos in eorum cimeliarchiis servatos delinearet. Postquam domum rediit officinam typographicam Marci Laurini sumptibus in domo sua posuit et libros tabulis numismaticis aeri incisis magnifice illustratos publicavit (ita ut nomen typographi quoque fortasse sibi meruerit). Inceptum eius magnam famam nanctum est et anno 1644/1645 memoria eius editione posthuma operum omnium in officina Plantiniana adhuc honorata est (quae et ipsa anno 1708 reedita est). Nihilominus iam decimo septimo saeculo eruditi homines mirabantur sese multos nummos olim a Goltzio publicatos nusquam ipsos vidisse. Etenim multi nummi non genuini illis libris inerant et ipse titulos multorum nummorum volens adulterasse videtur ut propositis suis eos aptaret. Itaque octavo decimo saeculo a severissimo censore Iosepho Eckhel falsi damnatus in oblivionem incidit. Non negare tamen licet quin Hubertus Goltzius multum ad studia numismatica propaganda contulerit.